અગાઉ બેંકો વેપારીઓને સ્વાઈપ મશીન વસાવવા માર્કેટિંગ અને આજીજી કરતી હતી. આ મામલે હવે જાણે ઊલટી ગંગા વહી રહી છે. નોટબંધી બાદની નાણાભીડ અને સરકારી કૅશલેસ કવાયતને કારણે હવે નાનામોટા વેપારીઓ સ્વાઈપ મશીન માટે સામેથી બેંકનો સંપર્ક કરે છે. એનું કારણ પણ છે કે સ્વાઈપ મશીન ઉપલબ્ધ બને તો ઠપ થઈ ગયેલા વેપાર-ધંધા ફરીથી સામાન્ય બને. જોકે નાણાંની તંગી ઊભી થઈ છે તેમ સ્વાઈપ મશીનની પણ સખત તંગી છે. સ્વાઈપ મશીન મેળવવા માટે ર૦ દિવસથી લઈને બે મહિના સુધીનાં લાંબાંલચક વેઈટિંગ છે. દરેક વેપારીને મશીન ઉપલબ્ધ બને તે માટેની વ્યવસ્થા ઊભી થતાં પણ વાર લાગે તેમ છે. જેના કારણે નાછૂટકે વેપારીઓ કૅશલેસ ટ્રાન્ઝેક્શનના અન્ય વિકલ્પો વિચારી રહ્યા છે જે સ્વાઈપ મશીન જેટલા સુરક્ષિત પણ નથી.